Foto: Inquam Photos/ Octav Ganea

Când citești ce poate abera un ins care consiliază din umbră cel mai slab executiv din ultimul deceniu, ai tot dreptul din lume să te întrebi dacă ți-ai pierdut capacitatea de a înțelege realitatea din jurul tău sau dacă megalomania și mitomania patologică au pus stăpânire pe clădirea Guvernului. Totuși, domnului Darius Vâlcov i-a fost milă să ne dezvăluie adevăratele planuri pe care le pregătește majoritatea PSD-ALDE în următorii ani pentru România. Asta pentru că noi, cei din turmă, nu suntem pregătiți nici intelectual și nici psihic să facem față viitorului. În documentele păstrate cu atenție în catacombele secrete de la Palatul Victoria, iată cum sună obiectivele România 20-20:



- Până în 2020 începem cel mai amplu program de colonizare accelerată a planetei Marte.

- Până în 2020, toți pensionarii vor avea un robot humanoid pe post de asistent personal, care va acorda ajutor medical și va ține companie persoanelor singure.

- Până în 2020, va fi scos pe piață medicamentul universal care are puterea de a eradica orice formă de cancer. Substanța există, dar e păstrată în șapte cufere cu cifru, iar combinația este știută de 7 aleși ai neamului. Medicamentul va fi distribuit gratuit românilor și pe bani străinilor, ceea ce va duce la o creștere a PIB cu 10.000% în fiecare an.

- Până în 2020, leul românesc va fi cea mai circulată monedă, înainte de euro, dolar, yen japonez și criptomonede.

- Până în 2020, România va deveni centrul universitar al mapamondului, se lucrează la asta chiar în timp ce vorbim. Proiectul a început pe vremea ministrului „genunche” Pop, e continuat de actualul ministru Valentin Popa, care face dezacorduri „datorate emoţiilor” cauzate de gândul că la Suceava, la Universitatea Ștefan cel Mare, vor migra studenții care azi fac cursurile la Oxford.

- Până în 2020, România va produce atât de multă mâncare, încât va hrăni India și China la un loc cu ce produce numai în Vaslui și Galați. Se ocupă de strategie ministrul Daea, care a încheiat în paralel mai multe înțelegeri cu extratereștrii de pe Pluto, cărora le vom livra lână de oaie contra mini-nave spațiale destinate agricultorilor cu ferme construite la mare altitudine. Programul „prima tomată” se extinde, subvenția se va dubla de la 3000 la 6000 de euro, iar roșiile nu vor mai fi aruncate pe câmp pentru că nu merită puse pe tarabe, ci vor fi exportate italienilor, care au făcut o precomandă pe câțiva ani.

- În 2020, toate locuințele vor fi independente energetic, pentru că se vor alimenta numai de la soare și vânt. Acest lucru va transforma în mizilic rezerva de hidrocarburi de la Marea Neagră. Fiecare consumator casnic va putea deveni producător de energie și va putea încheia relații bilaterale cu cetățenii mai oropsiți de pe alte continente cu scopul de a le aduce lumină în casă contra cost. Iată, deci, o nouă sursă de venit pentru fiecare familie, la care nicio altă guvernare nu s-a gândit.

- Până în 2020, în România trenurile vor merge cu viteză hipersonică, adică vor rula cu viteze între 6.174km/h – 12.348 km/h.

- Până în 2020, fiecare sat cu mai mult de 300 de locuitori va avea spital metropolitan.

- Majoritatea politică face deocamdată numai autostrăzile Sudului și Iași Ungheni pentru că planul este cu mult mai ambițios. Se studiază posibilitatea ca fiecare familie să primească gratuit o dronă pentru deplasare prin țară. Deși sună dificil de pus în aplicare, proiectul este realizabil pentru că România este în negocieri cu magnatul Elon Musk, dispus să mute toate fabricile în Craiova. Un astfel de proiect pune însă sub semnul întrebării utilitatea autostrăzilor și trenurilor hipersonice. Dar acestea vor fi, totuși, inaugurate întrucât există pensionari care nu vor să se dea cu drona.

Nimeni nu știe că în fermele din Teleorman s-a obținut, prin cercetări asidue încurajate de guvernarea PSD-ALDE, o specie de porc cu aripi. Ca să ne arate că nimic nu e imposibil și că ironiile nu-și au rostul, domnul Vâlcov și doamna Dăncilă intenționează să organizeze o conferință de presă pentru a demonstra lumii întregi că vorba „când vor zbura porcii” și-a pierdut sensul și că România a intrat în era 20-20. Vor elibera, în văzduh, într-un gest simbolic, plin de semnificații, un stol de purceluși de lapte cu aripi, semn al dezvoltării accelerate pe care o traversează poporul nostru.

Precizări:

Într-o emisiune televizată, consilierul premierului Dăncilă, Darius Vâlcov, a pretins că economia României a crescut de la ultimele alegeri cu 24% sub guvernarea PSD-ALDE și că urmează o dezvoltare accelerată a României: dublarea pensiilor, construcția mai multor autostrăzi, construcția canalului Dunăre-Marea Neagră.

Datele statistice indică însă că România are cea mai mare rată a inflației din Uniunea Europeană, iar datoria externă totală a crescut cu 2,563 miliarde de euro în primele 5 luni ale anului, conform datelor publicate de BNR luni. Atragerea fondurilor UE se află la un nivel îngrijorător, iar în 2017 au fost dați în folosință 15,4 kilometri de autostradă, adică aproximativ 85 de centimetri/ cetățean.

Având în vedere experiențele anterioare, scenariul ordonanțelor de urgență pentru rezolvarea problemelor penale nu e de ignorat. Promisiunile megalomane, dublarea pensiilor la televizor, negarea pregătirii actelor normative- toate par să conducă spre un context asemănător celui din ianuarie-februarie 2017.